Amálie Švábíková

Amálie Švábíková (født 22. november 1999 i Kadaň) er en tsjekkisk friidrettsutøver som hovedsakelig konkurrerer i stavsprang, men også i sprintløp, hekkesprint og lengdehopp. Hun ble tsjekkisk mester i stavsprang i 2018, og vant stavsprang under U20-VM i friidrett 2018.

Idrettskarriere

2014 
Švábíková ble tsjekkisk U16-mester i stavsprang i 2014, og deltok i en U16-landskamp mellom Tsjekkia, Slovenia, Croatia, Ungarn og Slovakia i september, der hun vant stavsprang. Hun satte personlig rekord med 3,70 meter både innendørs og utendørs dette året.

2015 
Hun kom på andreplass i stavsprang under det tsjekkiske U18-mesterskapet innendørs i 2015, og ellevteplass i det tsjekkiske innendørsmesterskapet i friidrett. 

Utendørs deltok hun i U18-landskampen mellom Tsjekkia, Ungarn, Slovenia og Slovakia, og vant der stavhopp med ny personlig rekord på 3,92 meter. Hun kom på andreplass i det tsjekkiske U18-mesterskapet, og femteplass i det tsjekkiske mesterskapet. I European Youth Summer Olympic Festival 2015 i Tbilisi i Georgia fikk hun bronse bak Elizaveta Bondarenko fra Russland og Lisa Gunnarsson fra Sverige.

2016 
I februar vant hun det tsjekkiske U18-mesterskapet innendørs, med 4,02 meter, hennes første resultat over 4 meter. Hun hoppet 4,00 meter i det tsjekkiske innendørsmesterskapet, som holdt til fjerdeplass. 

Hun forbedret sin personlige rekord i stavsprang til 4,25 meter i juni, og hun vant på nytt stavsprang i U18-landskampen mellom Tsjekkia, Ungarn, Slovenia og Slovakia. Hun kom på femteplass i stavsprang i det tsjekkiske mesterskapet utendørs, og i det tsjekkiske U18-mesterskapet vant hun stavsprang og kom på sjetteplass i lengdehopp. Švábíková deltok i U18-EM i friidrett 2016 i Georgia, og fikk der bronse i stavsprang. Hun deltok også i U20-VM i friidrett 2016, der hun kom på sjuendeplass. I det tsjekkiske U23-mesterskapet i august kom hun på andreplass i stavsprang.

2017 
Det tsjekkiske U20-mesterskapet i friidrett 2017 ble arrangert i Ostrava, og Švábíková vant stavsprang med ny personlig rekord på 4,35 meter, og hun kom på sjuendeplass i lengdehopp. Hun forbedret sin personlige rekord til 4,37 meter noen dager senere, og videre til 4,40 meter under det tsjekkiske mesterskapet innendørs, der hun kom på andreplass bak Romana Maláčová. 

Hun satte nye personlige rekorder på 100 meter (12,60 sekunder) og i lengdehopp (5,56 meter) i mai, og hun deltok i Leichtathletik Gala i Linz, der hun kom på tredjeplass i stavsprang, og i Internationale Golden Roof Challenge i Innsbruck, der hun vant. Hun vant Josef Odložil Memorial med ny personlig rekord på 4,40 meter, og kom på andreplass i det tsjekkiske mesterskapet utendørs, der hun forbedret sin personlige rekord til 4,50 meter. I det tsjekkiske U20-mesterskapet vant hun stavsprang og kom på sjuendeplass i lengdehopp. Hun vant stavsprang i U20-landskampen mellom Tsjekkia, Ungarn, Slovenia og Slovakia i juli, og deltok i U20-EM i friidrett 2017, der hun kom på femteplass. 

Švábíková deltok i VM i friidrett 2017, men rev tre ganger på åpningshøyden 4,20 meter, og ble stående uten gyldig hopp.

2018 
Hun kom på andreplass i stavsprang under Czech Indoor Gala i Ostrava, femteplass i Meeting National i Mondeville i Frankrike, og hun vant Gugl Indoor Meeting i Linz. I det tsjekkiske innendørsmesterskapet fikk hun sølv, og i det tsjekkiske U20-mesterskapet innendørs vant hun stavsprang. 

Klubben hennes, USK Praha, deltok i gruppe B i Europacupen i friidrett for klubblag 2018 (ECCC), og hun vant stavsprang med 4,30 meter. Hun kom på andreplass i Internationale Golden Roof Challenge, og vant i Josef Odložil Memorial i Praha. Hun vant også stavsprang i U20-landskampen mellom Tsjekkia, Ungarn, Polen, Slovenia og Slovakia i juni. Hun deltok i både stavsprang og lengdehopp under det tsjekkiske U20-mesterskapet utendørs, og vant stavsprang og kom på sjetteplass i lengdehopp. 

I juli representerte hun Tsjekkia under U20-VM i friidrett. I kvalifiseringen hoppet hun 4,20 meter, og nådde finalen. I finalen forbedret hun sin personlige rekord i stavsprang til 4,51 meter, og vant mesterskapet foran Lisa Gunnarsson og Alice Moindrot, som begge hoppet 4,35 meter. I det tsjekkiske mesterskapet utendørs i slutten av juli vant hun stavsprang, og vant med det sin første nasjonale tittel individuelt. Hun deltok i EM i friidrett 2018 i Berlin, og kom der på niendeplass i stavsprang.

Referanser

Eksterne lenker 
 
   Profil hos Det europeiske friidrettsforbundet

Tsjekkiske friidrettsutøvere
Tsjekkiske mestere i friidrett
Juniorverdensmestere i friidrett
Deltakere for Tsjekkia under VM i friidrett 2017
Fødsler i 1999
Deltakere for Tsjekkia under VM i friidrett 2022